Ce note au primit Dennis Man și Valentin Mihăilă după victoria Parmei: "Cel mai bun din echipă"
Dennis Man și Valentin Mihăilă au fost titulari în meciul pe care Parma l-a câștigat, în deplasare, cu FeralpiSalo, scor 2-1.
Valentin Mihăilă a înscris primul gol, în minutul 29, iar oaspeții au egalat în minutul 65. Cu toate acestea, Parma a stabilit scorul final prin Estevez.
Parma ocupă primul loc în Serie B, cu 65 de puncte.
Jurnaliștii italieni i-au notat pe Dennis Man și Valentin Mihăilă cu nota 6, respectiv 7.
"Când a avut mingea, mereu a încercat să creeze faze periculoase. Astăzi, totuși, nu prea i-a reușit. În a doua repriză ar fi putut să închidă meciul, dar nu a făcut alegerea cea mai bună", au scris jurnaliștii de la Tuttomercatoweb, despre Dennis Man, notat cu 6.
"În prima repriză a fost, probabil, cel mai bun din echipa sa. A încununat cele 45 de minute marcând un gol minunat", au scris jurnaliștii italieni despre Valentin Mihăilă, care a primit 7.